CELEX: 62014CN0390
Language: hr
Date: 2014-08-18 00:00:00
Title: Predmet C-390/14: Zahtjev za prethodnu odluku koji je 18. kolovoza 2014. uputio Eparchiako Dikastirio Larnakas (Cipar) – Astinomikos Diefthindis Larnakas protiv Masouda Mehrabiparija

20.10.2014   
            
            
               HR
            
            
               Službeni list Europske unije
            
            
               C 372/7
            
         Zahtjev za prethodnu odluku koji je 18. kolovoza 2014. uputio Eparchiako Dikastirio Larnakas (Cipar) – Astinomikos Diefthindis Larnakas protiv Masouda Mehrabiparija
   (Predmet C-390/14)
   2014/C 372/10
   Jezik postupka: grčki
   
      Sud koji je uputio zahtjev
   
   Eparchiako Dikastirio Larnakas
   
      Stranke glavnog postupka
   
   
      Tužitelj: Astinomikos Diefthindis Larnakas
   
      Tuženik: Masoud Mehrabipari
   
      Prethodna pitanja
   
   
               1.
            
            
               Uzimajući u obzir načelo iskrene suradnje, načelo djelotvornosti u postizanju ciljeva direktiva, kao i načelo proporcionalnosti, primjerenosti i razumnosti kazni, mogu li se članci 15. i 16. Direktive 2008/115/EZ (1) tumačiti na način da dopuštaju pokretanje kaznenog postupka na temelju nacionalnog propisa koji je postojao prije prenošenja (članak 19. [stavak 1. točke (f) i (i) Zakona o strancima i useljavanju, pod naslovom „Poglavlje105.”]), protiv državljanina treće zemlje s nezakonitim boravkom protiv kojega su bezuspješno primijenjene prisilne mjere udaljavanja i koji je bio pritvoren u razdoblju duljem od 18 mjeseci zbog toga što nije posjedovao putovnicu i nije surađivao s vlastima oko izdavanja takve putovnice preko njegovog veleposlanstva, pozivajući se na strah od progona od strane iranskih vlasti?
            
         
               2.
            
            
               U slučaju potvrdnog odgovora na prvo pitanje, može li se navedeni kazneni postupak pokrenuti odmah nakon isteka najduljeg roka pritvora od 18 mjeseci radi protjerivanja, te zato državljanin treće zemlje s nezakonitim boravkom nije pušten na slobodu već može i dalje ostati u pritvoru zato što je protiv njega pokrenut kazneni postupak, ako sud to smatra potrebnim zbog opasnosti od bijega?
            
         
               3.
            
            
               Koje je značenje izraza „nedostatak suradnje” državljanina treće zemlje, u smislu članka 15. [stavka 6. točke (a)] Direktive 2008/115/EZ i, osobito, može li se značenje tog pojma podudarati s odredbama nacionalnog prava (člankom 19. [stavkom 1. točkama (f) i (i) Zakona o strancima i useljavanju, pod naslovom „Poglavlje 105.”]), koje svako odbijanje „predočenja nadležnoj osobi bilo koje isprave koju on zatraži” podvrgava kaznenim sankcijama, kao i svako „aktivno ili pasivno opiranje ili sprečavanje nadležne osobe u izvršavanju njezinih dužnosti” zato što nije predočio putovnicu, kada u isto to vrijeme nisu podneseni dokazi o radnjama koje su vlasti poduzele u odnosu na vlasti zemlje porijekla radi uspješnog udaljavanja državljanina treće zemlje?
            
         
      (1)  Direktiva 2008/115/EZ Europskog parlamenta i Vijeća od 16. prosinca 2008. o zajedničkim standardima i postupcima država članica za vraćanje državljana trećih zemalja s nezakonitim boravkom (SL L 348, str. 98.) (SL, posebno izdanje na hrvatskom jeziku, poglavlje 19., svezak 8., str. 188.).